### NN 25/2026 (11.3.2026.), Pravilnik o izmjenama i dopunama Pravilnika o stegovnoj odgovornosti

Ministarstvo obrane

285

Na temelju članka 184. stavka 2. Zakona o službi u Oružanim snagama Republike Hrvatske (»Narodne novine«, br. 73/13., 75/15., 50/16., 30/18., 125/19., 155/23., 158/23., 14/24. i 136/25.) donosim

PRAVILNIK

O IZMJENAMA I DOPUNAMA PRAVILNIKA O STEGOVNOJ ODGOVORNOSTI

Članak 1.

U Pravilniku o stegovnoj odgovornosti (»Narodne novine«, br. 122/15.) u članku 1. stavak 4. mijenja se i glasi:

»(4) Čelnici ustrojstvenih jedinica Ministarstva obrane i Glavnog stožera Oružanih snaga Republike Hrvatske pokreću i vode stegovni postupak za stegovne pogreške te pokreću stegovni postupak za stegovne prijestupe protiv vojnih osoba raspoređenih na rad u njihovim ustrojstvenim jedinicama.«.

Članak 2.

U članku 10. iza stavka 3. dodaje se novi stavak 4. koji glasi:

»(4) Kada se stegovni postupak pokreće protiv ročnika, zapovjednik satnije njoj ravne ili više razine donijet će zaključak o pokretanju postupka u roku od pet dana od dana saznanja za izvršenu povredu i počinitelja, a postupak se mora završiti u roku od 15 dana od dana pokretanja.«.

Dosadašnji stavci 4. i 5. postaju stavci 5. i 6.

Članak 3.

U članku 15. stavku 2. riječi: »u roku od tri dana« zamjenjuju se riječima: »bez odgode«.

Članak 4

U članku 17. stavku 3. iza riječi »razine« dodaje se zarez i riječi koje glase: »a iznimno ako je žalbu izjavio ročnik izravno osoba koja je izrekla stegovnu mjeru«.

Članak 5.

Iza članka 17. dodaje se članak 17.a koji glasi:

»Članak 17.a

Zapovjednik satnije, njoj ravne ili više razine provest će u roku od tri dana postupak po žalbi ročnika protiv rješenja o izrečenoj stegovnoj mjeri iz članaka 16. i 17. stavka 1. ovoga Pravilnika.«.

Članak 6.

Iza članka 18. dodaje se članak 18.a koji glasi:

»Članak 18.a

Vojnostegovni sud rješenje o žalbi ročnika mora donijeti i dostaviti stranci putem postrojbe što je prije moguće, a najkasnije u roku od osam dana od dana predaje uredne žalbe.«.

Članak 7.

U članku 23. stavak 4. briše se.

Članak 8.

U članku 25. stavku 2. riječi: »ispitnog postupka« zamjenjuju se riječima: »prethodnog postupka«.

Iza stavka 2. dodaje se stavak 3. koji glasi:

»(3) Prethodni postupak pokrenut protiv ročnika može trajati najdulje pet dana.«.

Članak 9.

Iza članka 25. dodaje se članak 25.a koji glasi:

»Članak 25.a

(1) Iznimno, nadređena osoba na dužnosti zapovjednika bojne, njoj ravne ili više razine može podnijeti stegovnu prijavu Vojnostegovnom sudu bez provedbe prethodnog postupka u slučajevima kada:

1. osobno zatekne vojnu osobu u činjenju stegovnog prijestupa

2. je protiv vojne osobe podnesena kaznena prijava, pokrenut kazneni ili prekršajni postupak, a iz dokaza prikupljenih u tim postupcima proizlaze činjenice i okolnosti koje upućuju na postojanje stegovnog prijestupa

3. je vojna osoba pravomoćno osuđena za kazneno djelo ili prekršaj koji imaju obilježja stegovnog prijestupa, a činjenice i okolnosti koje upućuju na postojanje stegovnog prijestupa i počinitelja proizlaze iz presude.

(2) U slučajevima iz stavka 1. ovoga članka nadređena osoba dužna je prije podnošenja stegovne prijave od osobe za koju postoje saznanja o počinjenju stegovnog prijestupa uzeti izjavu na zapisnik odnosno iznimno pisanu izjavu.«.

Članak 10.

U članku 26. stavku 1. riječi: »ispitnog postupka« zamjenjuju se riječima: »prethodnog postupka«.

Stavak 2. mijenja se i glasi:

»(2) Nakon provedenoga prethodnog postupka osoba određena za provođenje prethodnog postupka odnosno čelnik povjerenstva za provođenje prethodnog postupka podnijet će izvješće o izvršenim radnjama i utvrđenim činjenicama s prijedlogom za daljnje postupanje.«.

Članak 11.

U članku 27. stavak 2. mijenja se i glasi:

»(2) Ako nadređena osoba iz stavka 1. ovoga članka utvrdi da postoji razlog za obustavljanje prethodnog postupka zaključkom će obustaviti postupak.«.

Stavak 4. mijenja se i glasi:

»(4) Protiv zaključka iz stavka 2. ovoga članka nije dopuštena žalba.«.

Članak 12.

U članku 28. iza stavka 2. dodaju se stavci 3. i 4. koji glase:

»(3) U predmetima stegovne odgovornosti ročnika ako nadređena osoba na dužnosti zapovjednika bojne, njoj ravne ili više razine utvrdi elemente iz stavka 1. ovoga članka, podnijet će stegovnu prijavu Vojnostegovnom sudu u dovoljnom broju primjeraka za sud, stranku i njezinog branitelja najkasnije u roku od pet dana.

(4) Kada nadređena osoba na dužnosti zapovjednika bojne, njoj ravne ili više razine nakon provedenoga prethodnog postupka ocijeni da utvrđene činjenice i okolnosti ne daju dovoljno osnova za podnošenje stegovne prijave, o tome će pisano obavijestiti vojnu osobu za koju su postojala saznanja o počinjenju stegovnog prijestupa.«.

Članak 13.

U članku 29. iza stavka 2. dodaje se stavak 3. koji glasi:

»(3) Kada postupa u skladu sa svojim ovlastima, Vojna policija podnosi stegovnu prijavu Vojnostegovnom sudu bez provedbe prethodnog postupka propisanoga ovim Pravilnikom, ali prije podnošenja stegovne prijave ovlaštene službene osobe Vojne policije dužne su od osobe za koju postoje saznanja o počinjenju stegovnog prijestupa uzeti izjavu na zapisnik odnosno iznimno pisanu izjavu.«.

Članak 14.

U članku 30. stavku 1. iza podstavka 5. dodaje se novi podstavak 6. koji glasi:

» – obrazloženje stegovne prijave«.

Dosadašnji podstavci 6. i 7. postaju podstavci 7. i 8.

Članak 15.

Iza članka 33. dodaje se članak 33.a koji glasi:

»Članak 33.a

»Ako Vojnostegovni sud ne odbaci stegovnu prijavu ili ne obustavi stegovni postupak u roku od 30 dana, dostavit će stegovnu prijavu stranci protiv koje je podnesena, uz uputu o pravu na podnošenje odgovora na stegovnu prijavu i predlaganje dokaza.«.

Članak 16.

U članku 35. iza stavka 1. dodaje se stavak 2. koji glasi:

»(2) Ako je stegovni postupak zbog stegovnog prijestupa pokrenut protiv ročnika, usmena rasprava mora se održati najkasnije u roku od osam dana od dana zaprimanja stegovne prijave.«.

Članak 17.

U članku 36. stavak 2. mijenja se i glasi:

»(2) Kada se stranka protiv koje se vodi postupak prvi put poziva, poučit će se u pozivu o pravu na branitelja.«.

Članak 18.

U članku 42. stavku 1. točka 2. mijenja se i glasi:

»2. ako je utvrđeno da stranka nije odgovorna ili postoje razlozi za isključenje protupravnosti«.

Članak 19.

U članku 46. stavak 2. mijenja se i glasi:

»(2) O troškovima u stegovnom postupku zbog stegovnog prijestupa Vojnostegovni sud odlučuje rješenjem.«.

Članak 20.

U članku 49. stavak 1. mijenja se i glasi:

»(1) Izvršenje stegovnih kazni smanjenja plaće i jednokratne novčane kazne provodi ustrojstvena jedinica Ministarstva obrane nadležna za poslove obračuna i isplate plaće.«.

Iza stavka 2. dodaju se stavci 3. i 4. koji glase:

»(3) Izvršenje jednokratne novčane kazne provodi se na način da se za utvrđeni iznos kazne umanji plaća stranke.

(4) Iznimno od stavka 3. ovoga članka, jednokratnu novčanu kaznu stranka može izvršiti uplatom u korist državnog proračuna Republike Hrvatske.«.

Članak 21.

Članak 52. mijenja se i glasi:

»Izvršenje ostalih stegovnih kazni provodi ustrojstvena jedinica Ministarstva obrane nadležna za ljudske potencijale odnosno ustrojstvene jedinice Oružanih snaga nadležne za personalne poslove.«

Članak 22.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 023-03/26-02/2

Urbroj: 512-01-26-2

Zagreb, 9. ožujka 2026.

Potpredsjednik
 Vlade Republike Hrvatske
 i ministar obrane
 Ivan Anušić, v. r.